………. (sz.) napirend

**E L Ő T E R J E S Z T É S**

**a Képviselő-testület 2022. március 31-i rendes ülésére**

**Tárgy:** Javaslat Greenpeace Magyarország Egyesülettel feladat-ellátási szerződés megkötésére

**Készítette:** ………………………….

 Kerényi Gyula

polgármesteri koordinátor

**Egyeztetve:** …………………………

dr. Varga Előd Bendegúz

alpolgármester

**Látta:**      ……………………………………

dr. Szalai Tibor

jegyző

          ……………………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Budapest Főváros II. Kerületi Önkormányzat (a továbbiakban: Önkormányzat) részére kiemelten fontos a Margit körút és környékének (továbbiakban: Margit-negyed) revitalizációja.

A Greenpeace nemzetközi szervezetként több mint 55 országban van jelen, 2002 óta Magyarországon is. Hazai működésük célja, hogy talajunk, levegőnk és vizeink is tiszták legyenek; hogy mindenki hozzáférhessen a tiszta és olcsó megújuló energiához; hogy mindannyian egészséges, vegyszermentes élelmiszereket fogyaszthassunk és egészséges levegőjű, zöld városokban élhessünk.

A Greenpeace Magyarország Egyesület és az Önkormányzat együttműködésének célja, hogy eszközeikhez és lehetőségeikhez mérten előmozdítsák és erősítsék a környezetvédelmi, fenntarthatósági szemléletet, fellépjenek a természet- és környezetkárosítás ellen, megvédjék a biológiai sokféleséget és a gazdag élővilágot, illetve közös erőfeszítésekkel dolgozzanak az állampolgárok bevonásán a környezettudatos, élhető városi környezet kialakítása érdekében.

A Greenpeace Magyarország Egyesület segítséget nyújt az Önkormányzatnak Magyarország helyi önkormányzatairól szóló 2011. évi CLXXXIX. tv. 23. § (5) bekezdés 13. és 17. pontjaiban meghatározott feladatainak (helyi közművelődési tevékenység támogatása, kulturális örökség helyi védelme; ifjúsági ügyek) ellátásában. A cél, hogy a 1024 Budapest, Margit krt. 28-32. szám alatt található ingatlanban egy irodát és közösségi teret hozzanak létre, amely lehetőséget biztosít olyan önkéntes programok, workshopok, előadások és kiállítások megvalósulásának, amelyekben kiemelt szerepet kap az újrahasznosítás, a zöld mozgalom, a környezetvédelem és az önkéntesség népszerűsítése. Támogatja a környezettudatos fiatalokat, a kreatív amatőr alkotókat, tevékeny közösségeket, segíti a helyi társadalom kulturális és környezettudatos kapcsolatrendszerének kialakulását. Ezen felül, előzetes egyeztetés alapján a közösségi teret az Önkormányzat – elsősorban fenntarthatósági témájú – rendezvényeire rendelkezésre bocsátja.

Kérem a Képviselő-testületet, hogy a határozati javaslatot fogadja el.

**Határozati javaslat**

A Képviselő-testület úgy dönt, hogy – a határozat melléklete szerinti tartalommal – megköti a Greenpeace Magyarország Egyesület (nyilvántartási szám: 01-02-0010284, székhely: 1143 Budapest, Zászlós utca 54.) az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 40. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 23. § (3) és (5) bekezdés 13. és 17. pontjaiban foglaltak szerinti feladatra a feladat ellátási szerződést.

A Képviselő-testület felkéri a Margit-negyed Döntés-előkészítő és Tanácsadó Testületet arra, hogy a feladat ellátási szerződés ismeretében tegye meg a bérleti díj mértékére vonatkozó javaslatát a Gazdasági és Tulajdonosi Bizottság felé.

Felelős: polgármester

Határidő: 30 nap

**2022. március 23.**

 **Berg Dániel**

 alpolgármester s.k.

*Határozati javaslat melléklete*

**Feladat-ellátási szerződés**

amely létrejött egyrészről a

**Budapest Főváros II. Kerületi Önkormányzat**

székhelye: 1024 Budapest, Mechwart liget 1.

képviseli: Őrsi Gergely polgármester

törzsszáma: 745213

adóigazgatási azonosító száma: 15735650-2-41

bankszámlaszáma: 12001008-00201761-00100004

KSH statisztikai számjele: 15735650-8411-321-01

(a továbbiakban: **Önkormányzat**), valamint

másrészről a

**Greenpeace Magyarország Egyesület**

székhelye: 1143 Budapest, Zászlós utca 54.

nyilvántartási száma: 01-02-0010284

adóigazgatási azonosító száma: 18178883-1-42

(a továbbiakban: Szolgáltató)

valamint Önkormányzat és Szolgáltató együttesen említve (a továbbiakban együtt: **Felek**) között az alulírott napon és helyen az alábbi feltételekkel:

1. **Szerződés előzményei**

Budapest Főváros II. Kerületi Önkormányzat Képviselő-testületének az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet (továbbiakban Vagyonrendelet) 40. § (2) bekezdése szerint: „A Margit-negyed területén található helyiségek bérbeadása esetén a Képviselő-testület által létrehozott Margit-negyed Döntés-előkészítő és Tanácsadó Testület jogosult javaslatot tenni Budapest Főváros II. Kerületi Önkormányzat Gazdasági és Tulajdonosi Bizottsága (a továbbiakban: GTB) felé a bérlő személyére, a benyújtott bérbevételi kérelem értékelésére, valamint a Képviselő-testület erről szóló határozatainak megfelelően a bérleti díj összegére azzal, hogy a GTB közérdekű önkormányzati célból (a Magyarország helyi önkormányzatairól szóló 2011. évi CLXXXIX. törvényben meghatározott kötelező feladatok ellátása, az Önkormányzat megbízásából) jogosult a bérleti jogviszonyra vonatkozó szabályokat a jelen rendeletben foglaltaktól eltérően megállapítani.”

A GTB 36/2022.(I.24.) bérlőkijelölésről rendelkező határozata jelen szerződés Szolgáltatóját
a Budapest Főváros II. Kerületi Önkormányzat tulajdonában álló, Budapest II. kerület, belterület 13535/0/A/2 Hrsz.-on.-on nyilvántartott, természetben 1024 Budapest, Margit krt.28-32. szám alatt található, 239 m2 területű, üzlethelyiség megnevezésű *ingatlan bérlőjének jelölte ki,* figyelembe véve a Margit-negyed Döntés-előkészítő és Tanácsadó Testület javaslatát a Szolgáltató bérbevételi céljára („közösségi hely, kiállítások, workshop”) vonatkozólag.

A GTB 37/2022.(I.24.) határozata rendelkezett továbbá arról, miszerint a fent meghatározott ingatlan vonatkozásában a Szolgáltatóval kötendő bérleti szerződés feltételeiről és a bérleti díj mértékéről azt követően hozza meg döntését, hogy a Szolgáltató a Vagyonrendelet 40. § (2) bekezdése, valamint Budapest Főváros II. Kerületi Önkormányzat 317/2020.(X.29.) képviselő-testületi határozata alapján, a Magyarország helyi önkormányzatairól szóló 2011. évi CLXXXIX. törvény 23. § (3) és (5) bekezdésében foglaltak szerinti feladatra a ***feladat ellátási szerződést az Önkormányzattal megkötötték.***

Amennyiben a Szolgáltató a GTB 37/2022.(I.24.) határozatának meghozatalát követő 6 hónapon belül a feladat-ellátási szerződést az Önkormányzattal nem köti meg, úgy a bérlőkijelölésről rendelkező GTB 36/2022.(I.24.) határozat minden további jogcselekmény nélkül hatályát veszti.

1. **Szerződés célja:**

Az Önkormányzat Magyarország helyi önkormányzatairól szóló 2011. évi CLXXXIX. törvény 23. § (5) bekezdésének 13. és 17. pontjaiban meghatározott feladatkörében biztosítja a kulturális örökség helyi védelmét és az ifjúsági ügyeket.

A Szolgáltató politikailag és gazdaságilag független globális környezetvédő szervezet, amely mindig fellép a természet- és környezetkárosítás ellen, függetlenül attól, hogy azt ki követi el. A Szolgáltató döntéseit önállóan és szakmai alapon hozza, minden külső korlátozástól mentesen.

A Szolgáltató és az Önkormányzat együttműködésének célja, hogy eszközeikhez és lehetőségeikhez mérten előmozdítsák és erősítsék a környezetvédelmi, fenntarthatósági szemléletet, fellépjenek a természet- és környezetkárosítás ellen, megvédjék a biológiai sokféleséget és a gazdag élővilágot, illetve közös erőfeszítésekkel dolgozzanak az állampolgárok bevonásán a környezettudatos, élhető városi környezet kialakítása érdekében.

A Felek közötti Szerződés célja, hogy a Margit körúton egy irodát és közösségi teret hozzanak létre, amely lehetőséget biztosít olyan önkéntes programok, workshopok, előadások és kiállítások megvalósulásának, amelyekben kiemelt szerepet kap az újrahasznosítás, a zöld mozgalom, a környezetvédelem és az önkéntesség népszerűsítése. A Szolgáltató támogatja a környezettudatos fiatalokat, a kreatív amatőr alkotókat, tevékeny közösségeket, segíti a helyi társadalom kulturális és környezettudatos kapcsolatrendszerének kialakulását.

**3. Szerződés tárgya**

A Felek megállapodnak abban, hogy az Önkormányzat fent hivatkozott jogszabályokból fakadó feladatainak ellátása érdekében, az Önkormányzattal együttműködve a Szolgáltató vállalja, hogy:

3.1. A Szolgáltató évente összesen legalább 50 nyilvános és ingyenes programot szervez elsősorban fiataloknak klímavédelem, élővilág védelme, környezetvédelem, természetvédelem, kultúra területén (workshop, kiállítás, képzés, beszélgetés, filmvetítés, kulturális esemény).

3.2. A Szolgáltató programokat szervez éves programterve alapján; elősegíti a helyi környezettudatos szemlélet kialakítását, a helyi kulturális és környezettudatos értékek létrehozását, közvetítését, védelmét. A programokról beszámolót készít.

3.3. A Szolgáltató meghatározott időközönként edukációs programot szervez a környéken található oktatási intézményekkel együttműködve. A programszervezésen túl az együttműködéshez szükséges előkészítést, terepszemlét és koordinációt lebonyolítja.

3.4. A Szolgáltató segíti az Önkormányzatot a természeti örökség helyi védelmével kapcsolatos önkormányzati feladat ellátásában. Környezetvédelmi céllal hasznosítja és tartalommal tölti meg az Önkormányzat által részére átadott üzlethelyiséget; kiállításokat, előadásokat szervez.

3.5. A Szolgáltató – előzetes egyeztetés alapján – a közösségi teret az Önkormányzat
Margit-negyedhez kapcsolódó rendezvényeire rendelkezésre bocsátja.

3.6. A Szolgáltató, mivel kiemelten közhasznú tevékenységeket folytat, minden nyilvános programját ingyenessé teszi a lakosság számára, azokra várja a II. kerületi lakosokat is.

3.7. A Szerződés megkötését követően a Szolgáltató az esetlegesen szükséges felújításokat elvégzi, megnyitja a közösségi teret, és a megállapodásban vállalt tevékenységét megkezdi.

3.8. A Szerződés során elért eredményekről, a megrendezett programokról, eseményekről az Önkormányzatnak és a kerület lakosságának a megfelelő fórumokon számot ad.

**4.** Az Önkormányzat vállalja, hogy a jelen szerződés időtartama alatt, előre egyeztetett módon, a Szolgáltató részére megjelenési lehetőséget biztosít a rendelkezésére álló helyi nyomtatott és elektronikus médiában.

**5.** A Felek kötelesek a tudomásszerzést követően haladéktalanul tájékoztatni egymást minden olyan tényről, körülményről, amely a jelen szerződésben foglaltak szerinti teljesítést veszélyezteti.

A Felek kötelesek a tudomásszerzést követően haladéktalanul tájékoztatni egymást minden olyan tényről, körülményről, amely a Felek jelen szerződésből eredő jogainak gyakorlását, vagy kötelezettségeinek teljesítését akadályozza, vagy veszélyezteti.

A Felek a jelen szerződés teljesítése, valamint a jogszabályok alapján őket megillető jogok gyakorlása, illetve az őket terhelő kötelezettségek teljesítése során jóhiszeműen és egymással kölcsönösen együttműködve kötelesek eljárni. A Felek kötelesek tartózkodni minden olyan magatartástól, amivel egymás jogát vagy jogos érdekét sértenék az ingatlannal kapcsolatban.

**6.** A Szolgáltató köteles minden év március 31. napjáig a tárgyévre vonatkozó írásbeli tervet, valamint az előző évre vonatkozó írásbeli beszámolót elkészíteni szakmai tevékenységéről az Önkormányzat felé. Ez tájékoztatási kötelezettséget jelent a Szolgáltató részéről, az Önkormányzatnak nincs jóváhagyási vagy beleszólási joga Szolgáltató programjaiba.

**7.** A Szolgáltató a tevékenységét és jelen szerződésben vállalt feladatainak ellátását politikai, vallási, világnézeti elkötelezettség, bármilyen hátrányos megkülönböztetés – nem, kor, vallás, politikai, nemzeti/társadalmi hovatartozás, vagyoni, születési különbségtétel – nélkül végzi.

1. A Szolgáltató az őt a jelen szerződés alapján terhelő kötelező szolgáltatásokkal kapcsolatban, a jelen szerződésben részletesen meghatározottak szerint köteles biztosítani a folyamatos szolgáltatást és annak garanciális eszközeit, így különösen:

8.1. A szükséges személyi és tárgyi feltételek megteremtését, fenntartását és fejlesztését.
E körben a Szolgáltató – szükség szerint – munkáltatói utasítások útján is köteles biztosítani azt, hogy munkavállalói magatartása megfeleljen az Önkormányzat által meghatározott, és a jelen szerződésben foglalt közszolgáltatási feladat ellátásához szükséges mennyiségi és minőségi követelmények teljesítésére vonatkozó elvárásoknak, amely elvárásokat az Önkormányzat Szolgáltatóval egyeztetve határoz meg;

8.2. A szükséges tárgyi feltételek megteremtését, fenntartását és fejlesztését – ide értve az eszközök szükséges cseréjét, korszerűsítését vagy felújítását – az e Szerződés megkötését követő birtokbavétel Felek által dokumentált állapotának megőrzése érdekében, vagy akár értéknövelő fejlesztéséhez az Önkormányzat előzetes egyetértésével és a bérleti díj terhére.

8.3 A Szolgáltató saját eszközei kapcsán a Szolgáltató szavatol azért, hogy rendelkezik mindazon jogokkal, amelyek a jelen szerződéssel vállalt feladat ellátásához szükségesek és ezen eszközön harmadik személyeknek nincs olyan fennálló joga, jogos igénye, amely a feladat ellátását kizárná vagy korlátozná.

1. **Szerződés hatálya**

9. 1. A Felek jelen szerződést a …./2022.(III.31.) Képviselő-testületi határozat alapján, annak hatálybalépésétől kezdődően 2024. december 31. napjáig tartó határozott időre kötik.

9.2. Jelen szerződés a Felek általi kölcsönös aláírással lép hatályba. Amennyiben a szerződés aláírására nem egy időben és helyen kerül sor, a hatálybalépés időpontja az utolsó aláírás napja.

* 1. A szerződést a Felek csak közös megegyezéssel, kizárólag írásban módosíthatják.
1. **Ellenszolgáltatás**

Felek megállapodnak abban, hogy a fent hivatkozott GTB döntések szerint az abban meghatározott helyiségre a Margit-negyed Döntés-előkészítő és Tanácsadó Testület javaslatára a bérleti díj mértékéről a GTB dönt.

**11. Szerződés megszüntetése**

11.1. A Szerződés megszűnik, illetve megszüntethető:

a) Felek közös megegyezésével;

b) a határozott idő elteltével, amely határozott idő letelte előtt a Szolgáltató kezdeményezése és az Önkormányzat döntése alapján a szerződés hosszabbítható;

c) rendkívüli felmondással;

az alábbiak szerint:

11.2. Jelen szerződés közös megegyezéssel bármikor megszüntethető.

11.3. A szerződést bármelyik fél jogosult azonnali hatállyal felmondani:

a) ha valamelyik fél a megállapodásban vállalt, illetve jogszabály szerinti kötelezettségét a másik fél ismételt írásbeli felszólítása ellenére sem teljesíti,

b) ha másik fél sérelmére súlyosan jogsértő, jelentős mértékű anyagi vagy erkölcsi károsodást okozó magatartást tanúsít.

Az azonnali hatályú felmondást írásban, indokolással ellátva kell közölni a másik féllel.

11.4. A jelen szerződés bármilyen okból történő megszűnése vagy megszüntetése esetén a Szolgáltató köteles az Önkormányzattal, vagy bármely általa megjelölt személlyel - a megszűnés időpontját megelőzően - együttműködni a szolgáltatások átadás-átvétele és folyamatosságának lehetőség szerinti további biztosítása érdekében.

1. **Felek kapcsolattartói:**

A Felek a jelen szerződés időtartamára érdemi nyilatkozattételre jogosult kapcsolattartót jelölnek ki. A kapcsolattartó a másik Féllel történő kapcsolattartás mellett elősegíti, szervezi és koordinálja az adott Fél jelen szerződés szerinti kötelezettségei teljesítését. A kapcsolattartó nevéről, postacíméről, telefon és telefax számáról, valamint elektronikus levélcíméről a jelen szerződés aláírásával egyidejűleg, változás esetén pedig a változást követően haladéktalanul, de legkésőbb 5 (öt) munkanapon belül tájékoztatják egymást.

|  |  |
| --- | --- |
| Szolgáltató részéről: | Önkormányzat részéről:  |
| név: Nyitray Dániel | név: Berg Dániel alpolgármester |
| értesítési cím: 1143 Budapest, Zászlós utca 54. | értesítési cím: 1024 Budapest, Mechwart liget 1. |
| telefon: +36704227567 | telefon: +3613465551 |
| e-mail: daniel.nyitray@greenpeace.org  | e-mail: berg.daniel@masodikkerulet.hu  |

1. **Egyéb rendelkezések:**

13.1. Felek megállapodnak abban, hogy a szerződés bármely pontjának érvénytelensége nem hat ki a szerződés egészére, az nem érinti a szerződés egyéb rendelkezéseinek érvényességét, kivéve, ha a Felek az érintett rendelkezések nélkül a szerződést nem kötötték volna meg. A Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.

13.2. Szolgáltató kijelenti, hogy az Országos Bírósági Hivatal nyilvántartásában 01-02-0010284 nyilvántartási számon nyilvántartásba vett,magyarországi székhellyel rendelkező civil szervezet, amelynek szerződéskötési képessége a jelen Szerződés tárgyát képező szolgáltatások vonatkozásban sem kizárás, sem korlátozás alá nem esik.

13.3. A Szolgáltató nyilatkozik, hogy az államháztartásról szóló 2011. évi CXCV. törvény 41. § (6) bekezdése, valamint az államháztartásról szóló törvény végrehajtásáról szóló 368/2011. (XII.31.) Korm. rendelet 50. §(1a) bekezdése alapján, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül. E nyilatkozatban foglaltak változása esetén az Önkormányzatot a Szolgáltató haladéktalanul tájékoztatni köteles. Szolgáltató kijelenti továbbá, hogy a nemzeti vagyonról szóló 2011. évi CXCVI. törvény előírásait figyelembe véve, a jelen szerződésben meghatározott közszolgáltatási feladatok megvalósítására alkalmas, a törvény követelményeinek megfelelő jogi személy.

13.4. Felek a szerződés megkötésével és teljesítésével összefüggésben esetlegesen felmerülő jogvitáikat megkísérlik békés, tárgyalásos úton rendezni. A Felek bírósághoz fordulhatnak, amennyiben a közöttük fennálló vitát a vitás kérdésre vonatkozó értesítés kézbesítését követő 30 (harminc) napon belül nem tudják rendezni. A szerződésből eredő vagy azzal kapcsolatban felmerülő valamennyi jogvita esetén a hatáskörrel és illetékességgel rendelkező magyar bíróság jár el.

13.5. Jelen szerződésben nem szabályozott kérdésekben Magyarország helyi önkormányzatairól szóló 2011. évi CLXXXIX. törvény, valamint a Polgári Törvénykönyvről szóló 2013. évi V. törvény rendelkezései irányadóak.

13.6. A jelen szerződés 4 egymással szó szerint megegyező eredeti példányban készült, amelyből aláírás után 1 példány Szolgáltatót, 3 példány az Önkormányzatot illeti.

Felek a jelen 6 oldalból álló folyamatos sorszámozással ellátott szerződést - annak elolvasása és közös értelmezése után - mint akaratukkal mindenben megegyezőt jóváhagyólag írják alá.

|  |  |
| --- | --- |
| Budapest, 2022..  …………..…………………………………………… | Budapest, 2022.. ………….…………………………………………… |
| Budapest Főváros II. Kerületi Önkormányzat **Őrsi Gergely**polgármester | Greenpeace Magyarország Egyesület**Mező János Bálint**igazgató |

|  |  |
| --- | --- |
|  |  |